Diari Oficial de la Generalitat Valenciana


Sumari del DOGV 9878, del 26-06-2024 (2024/6162)

ACORD de 21 de juny de 2024, del Consell, d'aplicació de l'increment del complement autonòmic transitori i complement específic corresponent al programa temporal de lluita contra la bretxa salarial feminitzada, previst en els pressupostos de la Generalitat de 2023, relatiu al personal al servici de l'Administració de justícia a la Comunitat Valenciana, i d'actualització de les taules retributives.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9878

Data del DOGV
:   26-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6162


Data del document
:   21-06-2024

Organisme emissor
:   Conselleria de Justícia i Interior

Tipus de document
:   Acord

Descriptors 

:   * Conselleria de Justícia i Interior

ACORD de 21 de juny de 2024, del Consell, d'aplicació de l'increment del complement autonòmic transitori i complement específic corresponent al programa temporal de lluita contra la bretxa salarial feminitzada, previst en els pressupostos de la Generalitat de 2023, relatiu al personal al servici de l'Administració de justícia a la Comunitat Valenciana, i d'actualització de les taules retributives. [2024/6162]  
  
El 30 d'agost de 2021 es va publicar en el DOGV l'Acord del Consell de 6 d'agost de 2021 de ratificació de l'Acord de la Mesa General de Negociació del personal funcionari, estatutari i laboral de la Generalitat (MGNI) de 29 de juliol de 2021.   
Entre els compromisos inclosos en el mencionat acord, en el punt 1 de la lletra A) de l'apartat quart s'establia la creació d'un programa temporal de lluita contra la bretxa salarial i racionalització i millora de la classificació de llocs, i es consignava en els pressupostos per als anys 2022, 2023 i 2024 una dotació amb la finalitat de lluitar contra la bretxa salarial i racionalitzar els desfasaments en les classificacions i taules retributives sobre els complements específics del personal. Els criteris de distribució de les quanties es negociaran en els àmbits sectorials corresponents.  
Per a complir este acord, es va incorporar en la Llei 9/2022, de 30 de desembre de 2022, de pressupostos de la Generalitat per a l'exercici 2023, una quantia fixada en el capítol 1 de la secció 20, Gastos diversos, de 6.500.000 euros, a fi que al llarg de l'exercici i a la vista dels informes justificatius elaborats per a tal fi pels diferents sectors que conformen l'Administració de la Generalitat (educació, sanitat, funció pública i justícia), i una vegada realitzades les meses sectorials per a la negociació de les propostes, es poguera elevar al Consell un acord de distribució total d'esta quantia.  
L'Acord del Consell de data 19 de desembre de 2023 va aprovar la distribució de la indicada quantia consignada per a 2023, i assignà al sector de personal de l'Administració de justícia la quantitat de 699.662 euros per a l'anualitat de 2023, per a retallar la bretxa salarial en cossos feminitzats.  
El 5 de desembre de 2023 es va negociar en la Mesa Sectorial de Justícia l'augment del complement específic i complement autonòmic transitori dels llocs de treball dels cossos del personal al servici de l'Administració de justícia a la Comunitat Valenciana de metges forenses, facultatius de l'Institut Nacional de Toxicologia i Ciències Forenses, ajudants de laboratori, gestió processal i administrativa, tramitació processal i administrativa i d'auxili judicial.  
Segons la disposició addicional dènou de la Llei 9/2022, de 30 de desembre, de pressupostos de la Generalitat per a l'exercici 2023, el Consell acordarà la publicació en el Diari Oficial de la Generalitat Valenciana de les taules retributives vigents del personal al servici de l'Administració de la Generalitat i dels seus organismes autònoms.   
  
En conseqüència, amb els tràmits previs pertinents, havent sigut negociat en la Mesa Sectorial de Justícia, i a proposta de la consellera de Justícia i Interior, el Consell, amb la deliberació prèvia,   
  
  
ACORDA  
  
Primer  
Aplicar, amb efectes d'1 de gener de 2023, l'increment del complement específic i complement autonòmic transitori dels llocs de treball dels cossos del personal al servici de l'Administració de justícia a la Comunitat Valenciana de metges forenses, facultatius de l'Institut Nacional de Toxicologia i Ciències Forenses, ajudants de laboratori, gestió processal i administrativa, tramitació processal i administrativa i d'auxili judicial.  
  
Segon  
Publicar en el Diari Oficial de la Generalitat Valenciana el present acord amb els imports mensuals actualitzats corresponents en el complement específic i complement autonòmic transitori dels llocs de treball dels cossos del personal al servici de l'Administració de justícia a la Comunitat Valenciana, que s'especifiquen en l'annex.  
  
  
Tercer  
Estes quanties s'actualitzaran d'acord amb els increments generals de les retribucions que s'establisquen en les lleis dels pressupostos generals de l'Estat i de la Generalitat a partir de l'any 2023.  
  
Alacant, 21 de juny de 2024  
  
La consellera secretària,  
Susana Camarero Benítez